Odločba Sveta

z dne 26. aprila 2004

o odobritvi nekaterih začasnih odstopanj od Direktive 2002/96/ES Cipru, Malti in Poljski glede odpadne električne in elektronske opreme

(2004/486/ES)

SVET EVROPSKE UNIJE JE –

ob upoštevanju Pogodbe o pristopu Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji ter zlasti člena 2(3) Pogodbe,

ob upoštevanju Akta o pogojih pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike ter prilagoditev pogodb, na katerih temelji Evropska unija, v nadaljnjem besedilu "Akt o pristopu iz leta 2003", in zlasti člena 55 Akta,

ob upoštevanju zaprosil Cipra, Malte in Poljske,

ob upoštevanju predloga Komisije,

ob upoštevanju naslednjega:

(1) V skladu s prvim pododstavkom člena 5(5) Direktive Evropskega parlamenta in Sveta 2002/96/ES z dne 27. januarja 2003 o odpadni električni in elektronski opremi (OEEO) [1] morajo države članice najpozneje do 31. decembra 2006 zagotoviti stopnjo ločenega zbiranja povprečno vsaj štiri kilograme odpadne električne in elektronske opreme iz zasebnih gospodinjstev na prebivalca na leto.

(2) Člen 7(2) Direktive 2002/96/ES določa nekatere minimalne cilje za predelavo odpadne električne in elektronske opreme ter za ponovno uporabo in recikliranje sestavnih delov, materialov in snovi. Države članice morajo zagotoviti, da proizvajalci izpolnijo te cilje do 31. decembra 2006.

(3) V skladu s členom 17(1) Direktive 2002/96/ES morajo države članice sprejeti zakone in druge predpise, potrebne za uskladitev z navedeno direktivo do 13. avgusta 2004. Vendar člen 17(4) Direktive 2002/96/ES predvideva, da Grčija in Irska, ki zaradi svojega pomanjkanja infrastrukture za recikliranje, geografskih okoliščin, kakršne so veliko majhnih otokov ter podeželskih in goratih območij, zaradi nizke gostote prebivalstva ter nizke stopnje porabe električne in elektronske opreme nista zmožni doseči niti cilja zbiranja iz prvega pododstavka člena 5(5) niti ciljev predelave iz člena 7(2) Direktive 2002/96/ES in ki v skladu s tretjim pododstavkom člena 5(2) Direktive Sveta 1999/31/ES z dne 26. aprila 1999 o odlaganju odpadkov na odlagališčih [2] lahko zaprosita za podaljšanje roka iz navedenega člena, lahko podaljšata obdobji iz členov 5(5) in 7(2) Direktive 2002/96/ES za 24 mesecev.

(4) Na podlagi člena 55 Akta o pristopu iz leta 2003 so Ciper, Malta in Poljska zaprosili za prehodna obdobja z začasnim odstopanjem od rokov, določenih v prvem pododstavku člena 5(5) in člena 7(2) Direktive 2002/96/ES. Malta je kot razloge navedla pomanjkanje infrastrukture za recikliranje, majhne količine odpadne električne in elektronske opreme, omejitve glede na to, da gre za majhno in geografsko izolirano državo z majhnim lokalnim trgom in visoko gostoto prebivalstva, ki povzroča probleme z izrabo zemljišč, in glede na to, da je neto izvoznica električne in elektronske opreme. Ciper in Poljska sta kot razloge navedla svoje pomanjkanje infrastrukture za recikliranje in nizko gostoto prebivalstva. Poljska je navedla tudi visok delež podeželskih območij.

(5) Ti razlogi upravičujejo 24-mesečno podaljšanje zgoraj navedenih rokov za Ciper, Malto in Poljsko –

SPREJEL NASLEDNJO ODLOČBO:

Člen 1

Ciper, Malta in Poljska lahko podaljšajo roka iz prvega pododstavka člena 5(5) in člena 7(2) Direktive 2002/96/ES za 24 mesecev.

Člen 2

Ta odločba je naslovljena na države članice ter Republiko Ciper, Republiko Malto in Republiko Poljsko.

V Luxembourgu, 26. aprila 2004

Za Svet

Predsednik

J. Walsh

[1] UL L 37, 13.2.2003, str. 24. Direktiva, kakor je bila spremenjena z Direktivo 2003/108/ES (UL L 345, 31.12.2003, str. 106).

[2] UL L 182, 16.7.1999, str. 1. Direktiva, kakor je bila spremenjena z Uredbo Evropskega parlamenta in Sveta (ES) št. 1882/2003 (UL L 284, 31.10.2003, str. 1).

--------------------------------------------------